ועדת הכלכלה, כנסת 20, פרוטוקול מספר 862, 2018-11-20 12:40

איתן כבל: שלום לכולם.

איתן כבל: אני מתכבד לפתוח את ישיבת ועדת הכלכלה.

איתן כבל: גברתי מנהלת הוועדה, היועצת המשפטית, הרשם, הדובר, ערוץ הכנסת.

איתן כבל: אנחנו עוסקים בתקנות התקשורת (בזק ושידורים) (אגרה בעד רישום להיתר כללי), התשע"ו-2017.

נחמיה מיכאלי: התקנות קובעות שיעור אגרה בעד הרישום להיתר כללי.

נחמיה מיכאלי: היתר כללי הוא מתכונת רישום שנקבעה בסעיף 4(א)(1) לחוק התקשורת וקובעת מנגנון שונה ממתן רישיון.

נחמיה מיכאלי: ההיתר הכללי הוא סוג של רישיון מדף שמפורסם מראש.

איתן כבל: למה הוא משמש?

נחמיה מיכאלי: הוא מחליף את המתכונת של רישיון מיוחד לביצוע פעולות ומתן שירותים.

נחמיה מיכאלי: ההיתר הכללי נקבע מכוח סעיף 4(א)(1) לחוק התקשורת.

נחמיה מיכאלי: לראשונה הוא נקבע ב-2016.

נחמיה מיכאלי: הוא נקבע בצורה מודולרית של היתר כללי ותוספות שמסדירות אספקת שירותים שונים.

נחמיה מיכאלי: כרגע השירותים שמוסדרים באמצעות ההיתר הכללי, אלה שירותי גישה לאינטרנט ויש כוונה בהמשך לקבוע תוספות נוספות שיסדירו הספקה של שירותים נוספים.

איתן כבל: מה המיוחד בו?

נחמיה מיכאלי: ההסדר הכללי נועד לפשט, לייעל ולהפחית את הרגולציה.

נחמיה מיכאלי: כמו שאמרתי, זו מתכונת.

נחמיה מיכאלי: התנאים שבתוך ההיתר מפורסמים מראש, להבדיל מרישיון כללי שמי שמבקש לספק את השירותים מגיש בקשה למשרד והבקשה נבחנת ונדונה באופן פרטני.

נחמיה מיכאלי: בהיתר כללי המתכונת היא אחרת.

נחמיה מיכאלי: מי שמבקש לספק את השירותים צריך להגיש בקשה למשרד במתכונת של הודעה על רצון לספק את השירותים.

נחמיה מיכאלי: גם ההודעה קבועה בתוך ההיתר הכללי ומפורסמת מראש.

נחמיה מיכאלי: המשרד בעצם בודק את ההודעה שהגיש מי שמבקש לספק את השירותים ואם היא עומדת בתנאים – שכמו שאמרתי, מפורסמים וקבועים וידועים מראש – הוא נותן למבקש תעודת רישום לצורך הספקת השירותים.

נחמיה מיכאלי: התקנות כאן נועדו להשלים את המנגנון הזה של ההיתר הכללי ולקבוע אגרה בעד הרישום להספקת השירותים מכוח ההיתר.

איתן כבל: תודה.

איתן כבל: גברת יערה למברגר, יש לך הערות?

יערה למברגר: לא.

איתן כבל: למישהו יש הערות?

איתן כבל: אין.

איתן כבל: נעבור להקראה ולאחר מכן נאשר.

איתן כבל: יש לך הערות?

אביגיל כספי: לא.

אביגיל כספי: לי הייתה הערה לעניין המדד היסודי שמגיע אליו וההערה התקבלה.

אביגיל כספי: בתוקף סמכותי לפי סעיפים 4א1(ו) ו-59 לחוק התקשורת (בזק ושידורים), התשמ"ב-1981 (להלן – החוק), באישור שר האוצר לפי סעיף 39ב לחוק יסודות התקציב, התשמ"ה-1985, ובאישור ועדת הכלכלה של הכנסת לפי סעיף 59א לחוק, אני מתקין תקנות אלה:

אביגיל כספי: בתקנות אלה – "אגרה" – אגרה בעד רישום לפעול מכוח היתר כללי.

אביגיל כספי: "היתר כללי" – היתר כללי שניתן לפי סעיף 4א1 לחוק לביצוע פעולת בזק ולמתן שירותי בזק מסוג מסוים המפורט בתוספת השנייה להיתר הכללי.

אביגיל כספי: "מודיע" – מי שהגיש למנהל הודעה כי ברצונו לפעול מכוח היתר כללי.

אביגיל כספי: "המנהל" – המנהל הכללי של משרד התקשורת או מי שהשר הסמיכו לעניין היתר זה.

אביגיל כספי: "רישום" – רישום המודיע כמי שרשאי לפעול מכוח ההיתר הכללי או חידוש רישום כאמור, בהתאם לקבוע בהיתר הכללי.

אביגיל כספי: מודיע ישלם אגרה בסך 6,370 שקלים חדשים, במועד הגשת הודעה כי ברצונו לפעול מכוח היתר כללי.

אביגיל כספי: בוטל רישום לפי בקשת המודיע או ביוזמת המנהל או על פי כל סמכות שבדין, הוגבל או הותלה הרישום, או שונו תנאי ההיתר הכללי, לא תוחזר האגרה או כלל חלק ממנה, בין אם החל המודיע לפעול מכוח ההיתר הכללי ובין אם לאו.

אביגיל כספי: אגרה תשולם בדרכים אלה:

אביגיל כספי: באמצעות העברה בנקאית לחשבן הבנק המצוין על הטופס שהורה עליו המנהל.

אביגיל כספי: מודיע ימציא למנהל אישור על ביצוע ההעברה הבנקאית.

אביגיל כספי: סכום האגרה הנקוב בתקנה 2(א) ישתנה ב-1 בינואר של כל שנה (להלן – יום השינוי) לפי שיעור שינוי המדד החדש לעומת המדד היסודי.

אביגיל כספי: בתקנה זו - "המדד" – מדד המחירים לצרכן שמפרסמת הלשכה המרכזית לסטטיסטיקה.

אביגיל כספי: "המדד החדש" – המדד שפורסם לאחרונה לפני יום השינוי.

אביגיל כספי: "המדד היסודי" – המדד שפורסם בחודש נובמבר שלפני יום השינוי הקודם, ולעניין יום השינוי הראשון שלאחר תחילתן של תקנו ת אלה - המדד שפורסם בחודש נובמבר 2015.

אביגיל כספי: ההערה שלנו הייתה לגבי העדכון של התאריך, שזה לא יהיה נובמבר 3015 אלא לעדכן את זה לנובמבר 2018.

אביגיל כספי: סעיף 4(ג).

נחמיה מיכאלי: בתקנה 4(ג), בהגדרה המדד היסודי, במקום המדד שפורסם בחודש נובמבר 2015, לשנות את זה לנובמבר 2018.

נחמיה מיכאלי: התקנות הועברו לוועדה בשנת 2016 ולכן הוחלט על המדד הרלוונטי.

נחמיה מיכאלי: התקנות קובעות הוראות שונות לגבי תשלום האגרה בעד היתר כללי, את שיעור האגרה, את מתכונת התשלום, את מועד התשלום, את ההצמדה למדד.

נחמיה מיכאלי: קבועה גם הוראה על פרסום ברשומות ובאתר האינטרנט של המשרד בתחום האגרה כפי שישתנה מדי שנה בעקבות ההצמדה.

נחמיה מיכאלי: בסעיף 2 לתקנות קבוע סכום האגרה וקבועות הוראות נוספות.

נחמיה מיכאלי: בסעיף קטן (ב) קבועה הוראה שאם מצא המנהל שלא ניתן לרשום את המודיע, תוחזר למודיע האגרה ששילם.

איתן כבל: אני בעצם מבין שיש הסכמה או שאין בעיה עם האגרות האלה.

נחמיה מיכאלי: כן.

נחמיה מיכאלי: התקנות מותקנות גם באישור שר האוצר ועברו את ועדת האגרות במשרד האוצר.

נחמיה מיכאלי: התקבלה גם הסכמת שר האוצר לתקנות.

אביגיל כספי: לפי מה שהבנתי, בעצם האגרה נגזרת מהסכום שבעבר שילמו בעד הרישיון הכללי וועדת האגרות קבעה את האגרה בהסתמך על הסכום ששולם.

נחמיה מיכאלי: זו אגרה שמשולמת לתקופה של עשר שנים.

נחמיה מיכאלי: ההיתר הכללי, התוקף שלו הוא לעשר שנים ולאחר עשר שנים יש חידוש.

איתן כבל: מה הסכום?

נחמיה מיכאלי: 6,370 שקלים.

איתן כבל: לעשר שנים.

איתן כבל: בסדר.

אביגיל כספי: רוב החברות שפועלות בתחום הן חברות שקיבלו רישיון.

אביגיל כספי: יש שלוש-ארבע חברות שקיבלו את ההיתר ועליהן לא תושת האגרה.

איתן כבל: תודה.

איתן כבל: אני מאשר את התקנות האלה.

אביגיל כספי: עם השינוי.

איתן כבל: עם השינוי שהעליתם.

איתן כבל: שיהיה בהצלחה.

איתן כבל: תודה.